### NN 112/2018 (14.12.2018.), Odluka o proglašenju projekta »Sustav odvodnje i pročišćavanja otpadnih voda aglomeracije Krapina« strateškim investicijskim projektom Republike Hrvatske

VLADA REPUBLIKE HRVATSKE

2173

Na temelju članka 14., a u vezi s člankom 33. Zakona o strateškim investicijskim projektima Republike Hrvatske (»Narodne novine«, broj 29/18), Vlada Republike Hrvatske je na sjednici održanoj 13. prosinca 2018. godine donijela

ODLUKU

O PROGLAŠENJU PROJEKTA »SUSTAV ODVODNJE I PROČIŠĆAVANJA OTPADNIH VODA AGLOMERACIJE KRAPINA« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Sustav odvodnje i pročišćavanja otpadnih voda aglomeracije Krapina« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 275.456.250,00 kuna s porezom na dodanu vrijednost.

III.

Investitor je trgovačko društvo Krakom – vodoopskrba i odvodnja d.o.o., Gajeva 20, Krapina (u daljnjem tekstu: Investitor).

IV.

Projekt je javni investicijski projekt.

V.

Lokacija realizacije projekta je Grad Krapina te općine Đurmanec i Radoboj u Krapinsko-zagorskoj županiji.

VI.

Projekt se planira provesti u dvije faze od kojih se I. faza odnosi na izgradnju cca 6 km glavnih kolektora, cca 20 km sekundarne mreže, 1 crpne stanice i uređaja za pročišćavanje komunalnih otpadnih voda (UPOV) III. stupnja pročišćavanja kapaciteta 14.310 ES (ekvivalent stanovnika), a II. faza projekta se odnosi na izgradnju cca 49 km sekundarne mreže i 40 crpnih stanica na području aglomeracije Krapina. Cilj ovoga Projekta je omogućiti razvoj i poboljšanje standarda pružanja vodnih usluga na području navedene aglomeracije.

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornog uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– znatno doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– rješavanje imovinsko pravnih odnosa na preostale 372 čestice na kojima je planirana izgradnja i/ili polaganje vodno-komunalne infrastrukture

– ishođenje rješenja o potpunom odnosno nepotpunom izvlaštenju sukladno Zakonu o izvlaštenju i određivanju naknade (»Narodne novine«, br. 74/14 i 69/17) za zemljišne čestice za koje je investitor podnio uredan zahtjev

– ishođenje građevinskih dozvola sukladno Zakonu o gradnji (»Narodne novine«, br. 153/13 i 20/17) za preostala tri podprojekta:

1. sustav prikupljanja i odvodnje otpadnih voda aglomeracije Krapina – na području Grada Krapine, sekundarna kanalizacijska mreža, faza I. i II.

2. sustav prikupljanja i odvodnje otpadnih voda aglomeracije Krapina – na području Grada Krapine, glavni kolektori Gornja Pačetina – Krapina i Donja Šemnica – Krapina, faza I. i II.

3. sustav prikupljanja i odvodnje otpadnih voda aglomeracije Krapina – na području Grada Krapine, glavni kolektor Radoboj – Krapina, faza I. i II.

– ishođenje građevinske dozvole za izgradnju uređaja za pročišćavanje komunalnih otpadnih voda (UPOV-a) u Krapini, III. stupnja pročišćavanja, kapaciteta 14.310 ES (ekvivalent stanovnika), (tzv. ugovaranje po »FIDIC-žutoj knjizi«) sukladno Zakonu o gradnji

– ishođenje uporabnih dozvola, sukladno Zakonu o gradnji.

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– osnivanje prava služnosti i osnivanje prava građenja na česticama na kojima je planirana izgradnja i/ili polaganje vodno-komunalne infrastrukture koje su u vlasništvu ili pod upravljanjem javnopravnih tijela

Nositelj obveze: Investitor i javnopravna tijela

– provedba postupaka izvlaštenja koji su pokrenuti pred nadležnim Uredom državne uprave donošenjem rješenja o potpunom odnosno nepotpunom izvlaštenju

Nositelj obveze: Investitor i nadležni Ured državne uprave u Krapinsko-zagorskoj županiji

– ishođenje građevinskih dozvola sukladno Zakonu o gradnji za preostala tri podprojekta:

1. sustav prikupljanja i odvodnje otpadnih voda aglomeracije Krapina – na području Grada Krapine, sekundarna kanalizacijska mreža, faza I. i II.

2. sustav prikupljanja i odvodnje otpadnih voda aglomeracije Krapina – na području Grada Krapine, glavni kolektori Gornja Pačetina – Krapina i Donja Šemnica – Krapina, faza I. i II.

3. sustav prikupljanja i odvodnje otpadnih voda aglomeracije Krapina – na području Grada Krapine, glavni kolektor Radoboj – Krapina, faza I. i II.

Nositelj obveze: Investitor, Ministarstvo graditeljstva i prostornoga uređenja odnosno Upravni odjel za prostorno uređenje, gradnju, zaštitu okoliša i komunalno gospodarstvo Krapinsko-zagorske županije

– ishođenje građevinske dozvole za izgradnju uređaja za pročišćavanje komunalnih otpadnih voda (UPOV-a) u Krapini, III. stupnja pročišćavanja, kapaciteta 14.310 ES (ekvivalent stanovnika), (tzv. ugovaranje po »FIDIC-žutoj knjizi«) sukladno Zakonu o gradnji

Nositelj obveze: Izvođač radova i Upravni odjel za prostorno uređenje, gradnju, zaštitu okoliša i komunalno gospodarstvo Krapinsko-zagorske županije.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/18-04/399

Urbroj: 50301-25/06-18-2

Zagreb, 13. prosinca 2018.

Predsjednik
 mr. sc. Andrej Plenković, v. r.